ધીમે ધીમે રાજકોટનું દૈનિક સ્વરૂપ વિકાસ પામતું ગયું અને નિર્માણ થયું આજનું ભવ્ય રાજકોટ. આજનું રાજકોટ ૧૭૦ ચો.કિ.મી.માં કુલ ૨૩ વોર્ડમાં વેંચાયેલું છે. ૨૦૧૧ની વસ્તીગણતરી પ્રમાણે તેની કુલ વસ્તી ૧૩ લાખ જેટલી છે. આજના રાજકોટમાં વિશાળ રસ્તાઓ, વાહનવ્યવહાર, વિશાળ શૈક્ષણિક સંસ્થાઓ, સ્વસ્થ્ય માટેની પૂરી સુવિધાઓ, સુંદર બેન્કિંગ સુવિધાઓ, અનેક પ્રકારના ઉદ્યોગો અને વેપાર સમાયેલો છે. આજે રાજકોટનો વિકાસ વાર્તાની પેલી રાજકુમારીની જેમ રાત્રે ના વધે એટલો દિવસે અને દિવસે ના વધે એટલો રાત્રે વિકાસ પામે છે. છેલ્લા દસકામાં રાજકોટનો ખરેખર ખુબજ વિકાસ થયો છે. રાજકોટમાં વિવિધ જગ્યાએ અંડરબ્રીજ, ઓવરબ્રિજ, ફ્લાયઓવેર રોડ, વૃક્ષો, સર્કલ્સ, ડીવાઇડર્સ, મહાપુરુષોની પ્રતિમા અને વિશાળ બાગબગીચાઓથી શોભી રહ્યું છે. “ માણસ ત્યાં સુવિધા “ એ રાજકોટ મહાનગર પાલિકાનું સુત્ર રહ્યું છે. રાજકોટની શોખીન પ્રજા માટે દસ રૂપિયાની પાણીપુરીથી માંડી ફીઈવસ્ટાર હોટલો અહી સહેજે મળે છે. સોના-ચાંદીના ઘરેણાની કામગીરીમાં રાજકોટ વિશ્વવિખ્યાત બન્યું છે. સ્ત્રી સન્માનની ભાવના રાજકોટમાં ઉંચી છે. રાજકોટના રાજમાર્ગોમાં રાત્રીના પણ સ્ત્રીઓ સુરક્ષિત રીતે ફરી શકે છે. આજી, ન્યારી, ભાદર, લાલપરી, નર્મદા કેનાલ જેવા સ્ત્રોતો દ્રારા રાજકોટની પ્રજાને પૂરતા પ્રમાણમાં પાણી મળી રહે છે. રાજકોટના પેંડા, જલેબી, ફાફડા, ચીકી અને ચટણીએ પણ સ્વાદપ્રિય લોકોમાં આગવું સ્થાન પ્રાપ્ત કર્યું છે. વિશ્વના ઝડપથી વિકાસ પામતા શહેરોમાં રાજકોટનું સ્થાન ૨૨મું છે.